
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 16 noiembrie 2010               

PL-x  541/2010                     


AVIZ

asupra proiectului de lege privind acordarea formelor de sprijin financiar restante în sectorul vegetal
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege privind acordarea formelor de sprijin financiar restante în sectorul vegetal, trimis cu adresa PL-x 541 din 9 noiembrie 2010 şi înregistrat cu nr. 31/905 din 11 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din 6 octombrie 2010.
Proiectul de lege are ca obiect de reglementare acordarea formelor de sprijin financiar restante pe anul 2009, producătorilor agricoli din sectorul vegetal, resursele financiare aferente măsurilor de sprijin urmând să se asigure de la bugetul de stat, în limita prevederilor bugetare ale Ministerului Agriculturii şi Dezvoltării Rurale, pe anul 2010.
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege  în şedinţa din 16 noiembrie 2010.
Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ, nr.386 din 7.04.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât conform Tratatului de aderare a României la Uniunea Europeană, România a avut posibilitatea de acordare a ajutoarelor de stat în agricultură pe o perioadă de 3 ani, începând cu 2007 şi până la finele anului 2009.Astfel, pentru anul de comercializare 2009-2010, nu se mai pot acorda forme de sprijin financiar, deoarece s-ar încălca angajamentele asumate de România faţă de Uniunea Europeană. În plus, instituirea unei reglementări pentru trecut pune în discuţie constituţionalitatea acesteia din punctul de vedere al principiului neretroactivităţii, consacrat prin prevederile art.15 alin. (2) din Constituţia României.
În raport de obiectul şi conţinutul reglementării,  proiectul de lege  face parte din categoria legilor ordinare.
                          PREŞEDINTE,                            SECRETAR,

                          Daniel BUDA                     Gabriel ANDRONACHE

